CELEX: 62016TN0625
Language: et
Date: 2016-09-02 00:00:00
Title: Kohtuasi T-625/16: 2. septembril 2016 esitatud hagi – Przedsiębiorstwo Energetyki Cieplnej versus ECHA

31.10.2016   
            
            
               ET
            
            
               Euroopa Liidu Teataja
            
            
               C 402/51
            
         2. septembril 2016 esitatud hagi – Przedsiębiorstwo Energetyki Cieplnej versus ECHA
   (Kohtuasi T-625/16)
   (2016/C 402/61)
   Kohtumenetluse keel: poola
   
      Pooled
   
   
      Hageja: Przedsiębiorstwo Energetyki Cieplnej sp. z o. o. (Grajewo, Poola) (esindaja: radca prawny T. Dobrzyński)
   
      Kostja: Euroopa Kemikaaliamet (ECHA)
   
      Nõuded
   
   Hageja palub Üldkohtul:
   
               —
            
            
               tühistada ECHA 23. juuni 2016. aasta otsus nr SME (2016) 2851, millega tuvastati, et hageja ei vasta keskmise suurusega ettevõtja tasumäära vähendamise tingimustele, ning millega tema suhtes määrati kindlaks haldustasu;
            
         
               —
            
            
               tühistada ECHA 23. juuni 2016. aasta arve nr 10058238, mis puudutab hageja makstud tasu ja ECHA otsuse nr SME (2016) 2851 kohaselt suurettevõtja poolt maksmisele kuuluva tasu vahet;
            
         
               —
            
            
               tühistada ECHA 23. juuni 2016. aasta arve nr 10058239, millega määrati kindlaks haldustasu vastavalt ECHA otsusele nr SME (2016) 2851;
            
         
               —
            
            
               tühistada ECHA haldusnõukogu 4. juuni 2015. aasta otsus nr 14/2015 (MB/43/2014) ME (2016) 2851;
            
         
               —
            
            
               mõista kostjalt välja kohtukulud.
            
         
      Väited ja peamised argumendid
   
   Hagi põhjenduseks esitab hageja viis väidet.
   
               1.
            
            
               Esimene väide: rikutud on pädevuse andmise põhimõtet
               
                           —
                        
                        
                           Selle haldustasu suurus, mis on ette nähtud ECHA haldusnõukogu otsuses MB/43/2014, mis on vaidlustatud otsuse ja arvete alus, on lähtudes ülesannetest, mida haldustasu peab täitma, ebaproportsionaalselt suur ja on seega trahviga võrdsustatav. See läheb vastuollu ELL artiklis 5 koostoimes komisjoni määruse (EÜ) nr 340/2008 põhjendusega 11 ette nähtud pädevuse andmise põhimõttega.
                        
                     
         
               2.
            
            
               Teine väide: rikutud on õiguskindluse põhimõtet ja õigust heale haldusele
               
                           —
                        
                        
                           Hageja rajas oma avalduse ettevõtja suuruse kohta teabele, mis pärines muu hulgas ECHA-lt, ning siseriiklikule teabele. Ettevõtja suurus tuli kindlaks määrata alles pärast 2. juuli 2004. aasta majandustegevuse vabaduse seaduse jõustumist. Nimetatud seaduse kohaselt ei määratleta ettevõtjaid mitte nende osaluse struktuuri alusel. ECHA ei ole esitanud piisavalt teavet registreerimistingimuste kohta ning kehtestas tasud, ilma et oleks olnud võimalik vigu parandada.
                        
                     
         
               3.
            
            
               Kolmas väide: rikutud on proportsionaalsuse põhimõtet
               
                           —
                        
                        
                           Komisjoni määruse (EÜ) nr 1907/2006 ja määruse (EÜ) nr 340/2008 sätete kohaselt peavad halduskulud kajastama ECHA tegelikke kontrollikulusid. Lubamatuks tuleb pidada ECHA tegevust, millega kõigi ettevõtjate kontrollimisega seotud kulud jäetakse nende ettevõtjate kanda, kes teatasid oma vale suuruse.
                        
                     
         
               4.
            
            
               Neljas väide: rikutud on võrdse kohtlemise põhimõtet
               
                           —
                        
                        
                           ECHA rikkus võrdse kohtlemise põhimõtet sellega, et ta kehtestas haldustasusid ja määras nende suuruse kindlaks ettevõtja suuruse alusel. Võrdse kohtlemise põhimõttega on vastuolus see, kui ettevõtja suhtes, kes üksnes avalik-õigusliku asutuse kapitaliosaluse alusel liigitatakse suurettevõtjaks, kohaldatakse sama haldustasu kui ettevõtja suhtes, kes tuleb suurettevõtjaks lugeda oma aastakäibe ja suuruse alusel.
                        
                     
         
               5.
            
            
               Viies väide: vaidlustatud otsuse alusel esitatud arved on tühised
               
                           —
                        
                        
                           ECHA otsuse nr SME (2016) 2851 tühistamise tagajärjel tuleb tühistada arved, mis on aluseks ECHA maksenõuetele. Kehtestatud tasud ei kuulu maksmisele ka põhjusel, et ECHA otsuse nr SME (2016) 2851 tegemise ja arvete väljastamise ajal puudus hagejal REACH-süsteemis registreerimise kohustus.